Diari Oficial de la Generalitat Valenciana


Sumari del DOGV 8410, del 25-10-2018 (2018/9621)

RESOLUCIÓ de 16 d'octubre de 2018, del director general de Centres i Personal Docent, per la qual s'inclouen aspirants en la llista de seleccionats en el procediment selectiu d'accés al cos de catedràtics i catedràtiques d'Ensenyament Secundari convocat per l'Ordre de 22 de desembre de 2009.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8410

Data del DOGV
:   25-10-2018

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2018/9621


Data del document
:   16-10-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport

RESOLUCIÓ de 16 d'octubre de 2018, del director general de Centres i Personal Docent, per la qual s'inclouen aspirants en la llista de seleccionats en el procediment selectiu d'accés al cos de catedràtics i catedràtiques d'Ensenyament Secundari convocat per l'Ordre de 22 de desembre de 2009. [2018/9621]  
Per l'Ordre de 22 de desembre de 2009, de la Conselleria d'Educació (DOGV 6175, 30.12.2009), es va convocar un procediment selectiu d'accés als cossos de catedràtics d'Ensenyament Secundari i catedràtics d'escoles oficials d'Idiomes, i la llista d'aspirants seleccionats es va publicar el 22 de juliol de 2014.  
Per la Resolució de 24 de febrer de 2015, de la Direcció General de Centres i Personal Docent (DOGV 7480, 6 de març), es va aprovar l'expedient d'aquest procés per a nomenar-los funcionaris de carrera, de conformitat amb la puntuació obtinguda, amb efectes d'1 de setembre de 2014.  
Anul·lada judicialment aquesta resolució, es va dictar la Resolució de 22 de febrer de 2016, de la Direcció General de Centres i Personal Docent (DOGV 7729, 26 de febrer), per la qual s'aprovava l'expedient de l'esmentat procediment selectiu novament i s'establia que el nomenament com a funcionaris de carrera del cos respectiu es fera amb efectes d'1 de setembre de 2016, tal com estableix la convocatòria en la base 11, la qual cosa es va dur a terme per l'Ordre ECD/1277/2016, de 15 de juliol (BOE 182, 29.07.2016).  
Posteriorment, per la Resolució de 20 de març de 2017, de la Direcció General de Centres i Personal Docent (DOGV 8008, 27 de març), es va revocar l'anterior Resolució de 22 de febrer de 2016, de la Direcció General de Centres i Personal Docent, i es va remetre al Ministeri d'Educació, Cultura i Esport la llista d'aspirants seleccionats perquè es procedira a nomenar-los a funcionaris de carrera del cos respectiu, de conformitat amb la puntuació obtinguda, amb efectes econòmics i administratius d'1 de setembre de 2014, la qual cosa es va dur a terme en l'Ordre ECD/1284/2017, de 5 de desembre, i en l'Ordre ECD/1285/2017, de 5 de desembre (BOE 314, 27.12.2017).  
  
En el període de temps transcorregut entre la Resolució de 24 de febrer de 2015 i la Resolució de 22 de febrer de 2016, hi hagué aspirants seleccionats que pel fet de jubilar-se no van ser nomenats funcionaris de carrera del cos perquè no complien el requisit de trobar-se en actiu en la data de la presa de possessió, i atés que la Resolució de 20 de març de 2017 revoca aquesta última atorgant al nomenament efectes d'1 de setembre de 2014, és procedent restituir els seus drets als aspirants que es trobaven en aquesta situació.  
En virtut del que s'ha exposat, resolc:  
  
Primer  
Modificar la Resolució de 20 de març de 2017, de la Direcció General de Centres i Personal Docent, per la qual es declaren seleccionats els aspirants que figuren en el seu annex i s'aprova l'expedient del procediment selectiu convocat per l'Ordre de 22 de desembre de 2009, en els mateixos termes previstos per la Resolució de 24 de febrer de 2015, de la Direcció General de Centres i Personal Docent (DOGV 7480, 6 de març), en el sentit d'incloure-hi els aspirants que figuren en l'annex de la present resolució.  
  
Segon  
Elevar al Ministeri d'Educació i Formació Professional la corresponent proposta de nomenament d'aquests aspirants com a personal funcionari de carrera del cos respectiu i amb la qualificació corresponent, amb els mateixos efectes econòmics i administratius d'1 de setembre de 2014 previstos en l'esmentada Resolució de 20 de març de 2017, i fins a la data de la seua jubilació.  
  
València, 16 d'octubre de 2018.- El director general de Centres i Personal Docent: José Joaquín Carrión Candel.